Opdateret klokken 16.18: Den omtalte tilskadekommende i artiklen er afgået ved døden. Mandag først på eftermiddagen er der sket et alvorligt færdselsuheld på Oddesundvej ved Draget i Thy. En lastbil og en personbil er kørt sammen, oplyser Midt- og Vestjyllands Politi. - Der er i hvert fald én alvorlig tilskadekommen, og vedkommende er også i livsfare, siger Ole Vanghøj, vagtchef hos Midt- og Vestjyllands Politi. Han oplyser, at vejen vil være spærret i flere timer, og der er ikke gode muligheder for omkørsel på strækningen. Derfor opfordrer han folk til at finde alternative ruter. - Der kommer til at gå timer, før der er helt åbent igen, og vi kommer til at spærre en hel del af, så hvis man kan nå at vende om, så vil det være det bedste siger han. Der bliver muligvis omkørsel gennem et sommerhusområde ved Solsortevej. Det er på Rute 11, Oddesundvej, syd for Helligsøvej, ulykken er sket. Politi og redningsmandskab er på stedet.

Referat:
En lastbil og en personbil er kørt sammen på Oddesundvej i Thy. Der kommer til at gå flere timer, før vejen bliver genåbnet.